**"אין לך דבר העומד בפני הרצון".**

 (מנחם אוסישקין)

**זהר ב קסב:**

"כל מילין דעלמא לא תליין אלא ברעותא" – [תרגום:כל הדברים שבעולם אינם תלויים אלא ברצון]

**הרא"ה קוק, "אורות הקודש", כרך ג´ עמ´ עו**

"הרצון הוא מקור החיים. רצון האדם הוא באמת יסוד שכלולו והוויתו,

 אמנם הרצון הזה צריך הוא פתוח ועשוי יותר  מכל הכוחות כולם"

* "הרצון הוא מקור החיים" –כיצד אתה מבין משפט זה? האם תוכל להביא דוגמא שמסבירה את דבריך?
* איך ייתכן שמצד אחד "הרצון הוא מקור החיים" ומצד שני הוא "צריך פיתוח יותר מכל הכוחות כולם" האם אין סתירה בין שני חלקי המשפט של הרב קוק?

**אורות התשובה ט', א'.**

"...הרצון הבא מכחה של התשובה הוא הרצון העמוק של עומק החיים, לא הרצון השטחי שהוא תופס רק את הצדדים הרפים והחיצונים של החיים, כי אם אותו הרצון שהוא הגרעין היותר פנימי ליסוד החיים, והרי היא העצמיות הגמורה של הנשמה..."

* אילו דברים רצית היום אשר מקורם ב"רצון השטחי"?
* איזו נקודה מהסרט נראית לך מתאימה להסביר מהו "אותו הרצון שהוא הגרעין היותר פנימי ליסוד החיים.." ?

**צו וזירוז האדמו"ר מפיאסצנה.**

"רצונך למוד את עצמך, ולדעת אם עלית או חס וחלילה ירדת במשך שנה או שנתיים שעברו? הסתכל ברצונך, אבל רק ברצונך ולא בברכתך. כי רק הרצון שהאדם רוצה ועובד ביגיעה לבוא לאיזה דבר, רצון נקרא. ואם אינו עובד בו, אף אם הוא רוצה, אין זה רצון, רק מן ברכת הלב, שמברך ומאחל לעצמו להתאשר בזה הדבר. העני, למשל, הרוצה שתהיה לו פרנסה, רצון הוא, כיון שגם עובד עליה, אבל הרצון שיש לו, שימצא מציאה של אלף אלפים דינרי זהב, זהו רק ברכה, שמברך ומאחל לעצמו להתעשר, ואין זה רצון... הרצון הבלתי אמיתי תמיד יכול להיות גדול הרבה מאד, ובכל המצבים שהאיש נמצא יכול רצונו לדלג ולאחל לו למצוא הון רב, או שבין רגע לצדיק מרומם מאד ייעשה. לא כן הוא הרצון האמיתי, הרצון אשר הוא עם העבודה, לא מדלג הוא רק צועד, צועד צעד אל מצב ועבודה יותר מרוממה"...

* לדעת האדמו"ר מפיאסצנה הי"ד, איך מבחינים מהו רצון אמיתי?

**שפת אמת לפרשת תרומה שנת תרל"א**

נתקשה משה בתרומה והראה לו השם יתברך, ואח"כ כתיב שנעשית מעצמה, תיעשה וכו'.אם כן למה הראה לו? אך כי ע"י רצון האדם בלב ונפש באמת, נגמר השאר, מה שאין יכול לעשות, נעשה מעצמו, וזה מה שכתוב –השלך לאור.

כן הוא בכל מצווה מכל איש ישראל, כי וודאי אין כח באדם לעשות רצונו ית' , רק כפי רצון האדם נגמר מעצמו, ומכל מקום הגמר בא גם כן ע"י רצון האדם.

* בעל ה"שפת אמת" מקשה-מדוע כאשר נתקשה משה במעשה המנורה הראה לו הקב"ה מנורה מאש, אבל בסופו של דבר המנורה נעשתה מעצמה!

בקושייתו ובתשובתו הוא מלמדנו עיקרון חשוב. מהו העיקרון?